Cwele, Fundisiwe (2019-12)
AFRIKAANSE OPSOMMING : Om vandag se uitdagings te kan hanteer moet die weg van ontwikkeling in Suid-Afrika die vergroening van die ekonomie bevorder, die volhoubare benutting van natuurlike hulpbronne verseker en armoede, ongelykheid en werkloosheid ter gelyketyd aanspreek. Die ontwikkelingsrigting van die land moet dus beide groen en inklusief wees. Hierdie studie beoog die ontwikkeling van 'n konseptuele raamwerk wat die bepalende faktore vir so 'n ontwikkelingsrigting identifiseer, en dit gee 'n oorsig van die Suid-Afrikaanse Nasionale Ontwikkelingsplan teen die agtergrond van daardie raamwerk, ten einde te bepaal of dit wel die eienskappe bevat wat die land op 'n pad van groen ontwikkeling en inklusiwiteit sal plaas. Dit stel ook voor dat die land behoort oor te skakel na daardie pad om sosio-ekonoomiese-en-omgewingsuitdagings die hoof te kan bied. 'n Oorsig van tradisionele literatuur is gedoen vir die skepping van die konseptuele raamwerk, met die fokus op die alternatiewe pro-arme-, inklusiewe- en groen ontwikkelings- rigtings in die identifisering van die noodwendige determinante. 'n Proses van kodering is gebruik in die bepaling van vyf kategorieë met verwante temas: die maatskaplike kategorie met temas van gemeenskapsbeskerming, opvoeding en opleiding en armoedeverligting; die ekonomie-kategorie wat insluit groei en strukturele verandering, kleinsake-ontwikkeling, finansiële insluiting, werkskepping en ongelykheidsvermindering; die omgewingskategorie, omvattende temas van groen industrieë, bestuur van natuurlike hulpbronne, groen finansiering, groen arbeid en groen vaardighede; ruimteontwikkeling, insluitende temas van ekonomiese infrastruktuur en plattelandse ontwikkeling; en die regeringskategorie, gefokus op temas van sterk instellings en openbare deelname. Hierdie vyf kategorieë en sestien temas stel 'n raamwerk daar vir inklusiewe en groen ontwikkeling. Suid-Afrika se Nasionale Ontwikkelingsplan, spesifiek Hoofstuk 3, wat gefokus is op ekonomiese groei, word ontleed teen die agtergrond van die daargestelde raamwerk. Verskeie ander hoofstukke, wat verband hou met opvoeding, opleiding en vernuwing/innovasie (Hoofstuk 9), gemeenskapsbeskerming (Hoofstuk 11), ekonomiese infrastruktuur (Hoofstuk 4), die plattelandse ekonomie (Hoofstuk 6) en die bou van 'n vaardige ontwikkelingsstaat (Hoofstuk 13) word ook in oorsig geneem om konteks te verleen. Die tematiese inhoudsanalise toon aan dat die Nasionale Ontwikkelingsplan verskeie van die vereiste eienskappe vir oorskakeling na 'n iinklusiewe pad van groen ontwikkeling bevat, maar dat dit nie die oorwegings van ekonomiese groei en volhoubaarheid voldoende integreer nie, en verder ook nie genoeg klem plaas op die noodsaak vir onderskraging van groen finansieringsmodelle, groen industrie en die noodsaaklike groen beleidsontwerp nie. Hierdie ondersoek bied 'n versameling voorstelle aan vir fiskale, ekonomiese en industriële beleidskepping- en –beplanning wat die oorgang sou onderskraag en bydra tot volhoubare ontwikkeling in Suid-Afrika.
Please refer to this item in SUNScholar by using the following persistent URL: http://hdl.handle.net/10019.1/107219